section_heading: Postavljanje predsjednika Vlade
paragraph_text: U slučaju blokiranog parlamenta, kad niti jedna stranka ili koalicija ne raspolaže većinom, monarh ima širi opseg mogućnosti pri izboru osobe za koju vjeruje kako će osigurati najširu podršku u parlamentu, premda bi se i tu najčešće radilo o vođi stranke s najviše zastupnika.<ref>Waldron, str.59–60.<ref> Od 1945. izbori su samo dva puta ishodovali blokiranim parlamentom. Prvi put je to bilo nakon općih izbora u veljači 1974., kad je Harold Wilson postavljen za premijera nakon što je Edward Heath podnio ostavku jer nije uspio formirati koaliciju. Premda Wilsonovi laburisti nisu imali većinu, bili su pojedinačno najveća stranka u parlamentu. Drugi put je do blokiranog parlamenta došlo nakon općih izbora u svibnju 2010., nakon kojih su se konzervativci (kao najveća stranka u parlamentu) i liberalni demokrati (koja je po broju zastupnika bila treća) dogovorili o koalicijskoj vladi, prvoj u Velikoj Britaniji nakon Drugog svjetskog rata.